Ou nom dou Père, et dou Fils, et dou Saint Esprist, amen. Gie Odes, dux de Burgoigne, à toz ces qui sunt et qui saront, et qui verront ces présentes letres, et cognoissance de ceste chose. § 1. Vous aiez cogneu que je hay doné et otroyé à mes homes qui sunt et qui serunt en ma rue de Chaumont, à Chastillon sus Soigne, tel franchise, que li plus riches ou li plus poissens, qui demore ou qui demorra en cele rue sara quittes de tote taille et de tote exaction por XX sols de la monée de Digenois, à rendre chascun an à la feste Saint Reme. § 2. Et li plus povre, et cil qui ont moins de povoir, devront à la tauxation de quatre proudomes, qui seront esleu de la communauté de Chaumunt. § 3. Et cil quatre ordineront totes les choses qui saront à ordiner entre les hommes demoiranz à Chaumunt, et orront les claintes, et apaiseront les descors, et termineront les causes. § 4. Tui forfait, et mes amandes saront levé par la main de quatre proudomes, aus us et aus costumes de Talant. § 5. Li prevoz de Chastillon n’aura droit ne pooir an aus, se il ne reçoit mes rantes an Chaumunt, par mon commandement. Et ce sara fait à la considération des quatre proudomes esleus. § 6. Et je devanz diz Odes, dux de Bergoigne, promet am bone foi, et suis tenuz de garantir à touz iorsmais la dite franchisse. Et porce que ce soit ferme chose et estauble, j’ay mis mon scial en ces letres. Ce fut doné à Talant, mon chastial, en l’an de grâce M CC et XIII, ou mois d’aost, par la main Vurri, mon chapelain, pardevant Gauchier de Chastillon, mon seneschaut, et Poinçot de Froulois, mon mareschaut, et Gervaise Chauchar, mon chambalant.